[pic] | KOMISIJA EVROPSKIH SKUPNOSTI |

Bruselj, 5.5.2009

COM(2009) 216 konč.

Predlog za

SKLEP SVETA

o določitvi stališča Skupnosti v Organizaciji za ohranjanje severnoatlantskega lososa

OBRAZLOŽITVENI MEMORANDUM

V skladu z drugim pododstavkom člena 300(2) Pogodbe ES mora o stališčih, ki jih je v imenu Skupnosti treba sprejeti v regionalnih organizacijah za upravljanje ribištva, kadar morajo te sprejemati sklepe s pravnimi učinki, z izjemo sklepov, ki dopolnjujejo ali spreminjajo njihov institucionalni okvir, na predlog Komisije odločati Svet s kvalificirano večino.

Glede na to obveznost in na podobne sklepe Sveta v zvezi z Mednarodno komisijo za ohranjanje atlantskih tunov, Generalno komisijo za ribištvo v Sredozemlju in Komisijo za tune v Indijskem oceanu ter glede na podobne predloge Evropske komisije za druge regionalne organizacije za upravljanje ribištva predlaga Evropska komisija ta sklep o določitvi stališča Skupnosti v Organizaciji za ohranjanje severnoatlantskega lososa. Ta predlog upošteva enak pristop kot druge regionalne organizacije za upravljanje ribištva, s čimer se zagotavlja doslednost.

Predlog za

SKLEP SVETA

o določitvi stališča Skupnosti v Organizaciji za ohranjanje severnoatlantskega lososa

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe v povezavi z drugim pododstavkom člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Člen 33 Pogodbe ES v povezavi s členom 32 Pogodbe določa, da je eden izmed ciljev skupne ribiške politike zagotoviti redno preskrbo. Uredba (ES) št. 2371/2002[1] določa, da Skupnost uporabi previdnostni pristop pri sprejemanju ukrepov za varovanje in ohranjevanje živih vodnih virov, za zagotavljanje njihovega trajnostnega izkoriščanja in za zmanjšanje vpliva ribolovnih aktivnosti na morski ekosistem. Določa tudi, da je cilj Skupnosti postopno izvajanje na ekosistemu temelječega pristopa do upravljanja ribištva in prispevek k učinkovitim ribolovnim aktivnostim znotraj rentabilne ter konkurenčne ribiške in ribogojske industrije, ki bo zagotavljala primeren življenjski standard za tiste, ki so odvisni od ribolovnih aktivnosti, in upoštevala interese potrošnikov.

(2) S Sklepom (ES) št. 886/82[2] je Evropska skupnost odobrila Konvencijo o ohranitvi lososa v Severnem Atlantiku, s katero je bila ustanovljena Organizacija za ohranjanje severnoatlantskega lososa (NASCO). V okviru NASCO delujejo tri regionalne komisije, ki lahko sprejmejo ureditvene ukrepe v zvezi s staleži lososa, urejenimi s to konvencijo. Ti ukrepi lahko postanejo zavezujoči za Skupnost.

(3) V skladu z drugim pododstavkom člena 300(2) Pogodbe ES mora biti stališče Skupnosti v organih, ustanovljenih z regionalnimi sporazumi v ribiškem sektorju, ki morajo sprejemati sklepe s pravnim učinkom, vendar ne spreminjajo institucionalnega okvira zadevnih sporazumov, sprejeto s kvalificirano večino s sklepom Sveta na predlog Komisije –

SKLENIL:

Člen 1

Stališče, ki ga je treba sprejeti v imenu Skupnosti v komisijah Organizacije za ohranjanje severnoatlantskega lososa, kadar morajo navedene komisije sprejemati sklepe s pravnim učinkom, je določeno v Prilogi k temu sklepu.

Člen 2

Svet stališče Skupnosti, kakor je določeno v Prilogi k temu sklepu, na predlog Komisije najpozneje na letnem srečanju komisij Organizacije za ohranjanje severnoatlantskega lososa leta 2014 oceni in po potrebi popravi.

V Bruslju,

Za Svet

Predsednik

PRILOGA

Stališče Skupnosti v Organizaciji za ohranjanje severnoatlantskega lososa

1. NAčELA

Evropska skupnost v okviru NASCO:

a) deluje v skladu s cilji Skupnosti na področju skupne ribiške politike, zlasti s previdnostnim pristopom za zagotavljanje trajnostnega izkoriščanja lososa, spodbujanjem postopnega izvajanja na ekosistemu temelječega pristopa do upravljanja ribištva in zmanjševanjem vpliva ribolovnih aktivnosti na morski ekosistem kot tudi s spodbujanjem rentabilne ter konkurenčne ribiške in ribogojske industrije Skupnosti, ki naj zagotavlja primeren življenjski standard za tiste, ki so odvisni od ribolovnih aktivnosti, in upošteva interese potrošnikov;

b) zagotavlja, da so ukrepi NASCO skladni s cilji Konvencije o ohranitvi lososa v Severnem Atlantiku;

c) zagotavlja, da so ukrepi NASCO skladni z mednarodnim pravom, zlasti z določbami Konvencije ZN o mednarodnem pomorskem pravu, Sporazuma ZN v zvezi z ohranjanjem in upravljanjem čezconskih staležev rib in izrazito selivskih staležev rib ter Sporazuma o spodbujanju usklajevanja ribiških plovil na odprtem morju z mednarodnimi ukrepi za ohranjanje in upravljanje;

d) spodbuja dosledna stališča v okviru regionalnih organizacij za upravljanje ribištva;

e) si prizadeva za sinergijo s politiko, ki jo Skupnost uresničuje kot del bilateralnih odnosov glede ribolova s tretjimi državami, in skladnost z njeno politiko zunanjih odnosov;

f) zagotavlja, da se spoštujejo mednarodne obveznosti Skupnosti.

2. SMERNICE

Evropska skupnost si po potrebi prizadeva za podporo pri sprejetju naslednjih ukrepov NASCO:

a) strogih ukrepov za ohranjanje in upravljanje, ki zagotavljajo dolgoročno trajnost virov lososa ob upoštevanju najboljših razpoložljivih znanstvenih mnenj;

b) ukrepov za zaščito občutljivih habitatov in obnovitev takšnih habitatov, ki bodo omogočili ponovno vzpostavitev staležev divjega lososa, kjer jih trenutno ni;

c) priprave in uvedbe ukrepov, skupaj z ribogojsko industrijo lososa, ki bodo pobeg gojenega lososa zmanjšali čim bliže ničli; zmanjšanja genetskih in drugih bioloških medsebojnih vplivanj dejavnosti za okrepitev staležev lososa, vključno z vnosom in prenosom; zmanjšanja tveganja prenosa bolezni in zajedavcev na staleže divjega lososa zaradi ribogojskih dejavnosti; zaščite pred možnimi vplivi transgenih salmonidov na staleže divjega lososa;

d) sprejetja prošenj odgovornih ribiških držav za sprejem v NASCO.

[1] UL L 358, 31.12.2002, str. 59.

[2] UL L 378, 31.12.1982, str. 24.